13 mænd chikanerede andre gæster og er endt med at få klippet deres festivalarmbånd og blive sigtet.

Smukfest i Skanderborg har klippet 13 festivalgæsters armbånd. Det skete, fordi de opførte sig provokerende og forsøgte at komme i slagsmål med andre gæster på festivalen.

Det oplyser vicepolitiinspektør ved lokalpolitiet i Skanderborg Andreas Bryld Hansen torsdag.

- De havde provokeret og ville indlade sig i slagsmål. Det ville man ikke have, og derfor blev vi tilkaldt.

- Så klippede vagterne deres armbånd, og så blev de sendt hjem til Aarhus, fortæller vicepolitiinspektøren.

Står til bøde på 3000 kroner

Ud over at få klippet deres armbånd er de også blevet sigtet for overtrædelse af ordensbekendtgørelsen. De kommer ifølge vicepolitiinspektøren til at få en bøde i størrelsesorden af omkring 3000 kroner.

Alle 13, der er smidt ud fra festivalen, er mænd i aldersgruppen 19 til 33 år. Mændene er ifølge Horsens Folkeblad alle fra Aarhus-området.

Største flok nogensinde

Episoden skete torsdag klokken 02.10. Det er første gang, at politiet oplever en gruppe af den størrelse få klippet deres armbånd på en gang.

- Der er altid nogen, der ikke kan finde ud af det og bliver sendt hjem.

- Men det er første gang i den tid, hvor jeg har været der, at det er så stor en flok på en gang, siger Andreas Bryld Hansen.

Smukfest i Skanderborg løber i år fra 3. til 7. august.